SK Úradný vestník Európskej únie C 160/15

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 160/07)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006 (1). Námietky musia byť Komisii doručené do šiestich mesiacov odo dňa uverejnenia.

ZHRNUTIE

NARIADENIE RADY (ES) č. 510/2006

„CIPOLLA ROSSA DI TROPEA CALABRIA“

ES č.: IT/PGI/005/0369/20. 9. 2004

CHOP ( ) CHZO ( X )

Toto zhrnutie obsahuje základné prvky špecifikácie výrobku na informatívne účely.

1. Príslušný orgán v členskom štáte:

Názov: Ministero delle Politiche agricole e forestali Adresa: Via XX Settembre, 20 I-00187 Roma Telefón: (39) 06 481 99 68 Fax: (39) 06 42 01 31 26 E-mail: QTC3@politicheagricole.it

2. Skupina:

Názov: Accademia tutela Cipolla Rossa di Tropea Adresa: Via Provinciale — Santa Domenica I-89865 Ricadi (VV) Telefón: (39) 0963 66 95 23 Fax: (39) 0963 66 95 23 E-mail: — Zloženie: Výrobcovia/spracovatelia ( X ) iné ( )

3. Druh výrobku:

Trieda 1.6.: Ovocie, zelenina a obilniny v pôvodnom stave alebo spracované

4. Špecifikácia:

(zhrnutie požiadaviek v zmysle článku 4 ods. 2 nariadenia (ES) č. 510/2006)

4.1. Meno: „Cipolla Rossa di Tropea Calabria“

4.2. Opis: Chránené zemepisné označenie (CHZO) „Cipolla Rossa di Tropea Calabria“ označuje buľvy druhu Allium Cepa výhradne z týchto pôvodných ekotypov, ktoré sa rozlišujú na základe tvaru a zrelosti buľvy v závislosti od vplyvu dĺžky osvetlenia:

„okrúhlo plochá“ alebo skorá,

„polovičný zvon“ alebo stredne skorá;

„predĺžená“ alebo neskorá.

Rozlišujú sa tri druhy výrobku:

Lahôdková cibuľka:

— Farba: biela – ružovkastá – fialová.

— Chuť: sladká, jemná.

— Priečny priemer: odkazuje sa na požiadavky stanovené v právnych predpisoch Spoločenstva.

Konzumná cibuľa:

— Farba: bielo-červená až fialová.

— Chuť: sladká a jemná.

— Priečny priemer: odkazuje sa na požiadavky stanovené v právnych predpisoch Spoločenstva.

Cibuľa na uskladnenie:

— Farba: bielo-fialová.

— Chuť: sladká a chrumkavá.

— Priečny priemer: odkazuje sa na požiadavky stanovené v právnych predpisoch Spoločenstva.

4.3. Zemepisná oblasť: Do oblasti produkcie cibule „Cipolla Rossa di Tropea Calabria“ CHZO patria príslušné pozemky patriace, celkom alebo čiastočne, do administratívneho územia týchto kalábrijských obcí:

Provincia Cosenza: časť obcí Fiumefreddo, Longobardi, Serra d'Aiello, Belmonte, Amantea.

Provincia Catanzaro: časť obcí Nocera Terinese, Falerna, Gizzeria, Lamezia Terme, Curinga.

Provincia Vibo Valentia: časť obcí Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo, Nicotera.

4.4. Dôkaz o pôvode: Na účel ochrany zemepisného označenia sa vytvoril certifikačný systém, ktorý zároveň zaručuje sledovateľnosť rôznych štádií výroby. Pestovatelia cibule „Cipolla Rossa di Tropea Calabria“, chladiarne a katastrálne parcely, na ktorých sa pestuje, sa zapíšu do príslušných zoznamov, ktoré vedie kontrolný orgán.

4.5. Spôsob výroby: Výrobný postup je v stručnosti takýto: Cibuľa „Cipolla Rossa di Tropea Calabria“ sa sadí od augusta. Spony výsadby v závislosti od pôdy a techniky pestovania sa menia od 4 – 20 cm pri riadku po 10 – 22 cm pri medziriadku s hustotou, ktorá sa mení od 250 000 rastlín na hektár po 900 000 rastlín na hektár, pri ktorej sa na stanovené zakorenenie do otvoru vložia 4 cibule. Z bežných pestovateľských úkonov sa používa zavlažovanie, ktoré sa mení v závislosti od vývoja zrážok. Po zbere sa z hľúz cibuliek odstráni vonkajšia suknica zašpinená od zeme, stonky sa zastrihnú na dĺžku 40 cm a potom sa zviazané do zväzkov vložia do dební. V prípade konzumnej cibule sa hľuzám bez vonkajšej suknice zastrihnú stonky, ak sú dlhšie ako 60 cm, a v baleniach s hmotnosťou 5 – 8 kg sa vložia do kontajnerov alebo škatúľ. Pri cibuli na uskladnenie sa hľuzy nechajú sušiť 8 až 15 dní, pričom sa prikryjú vlastnými listami tak, aby nadobudli kompaktnosť, odolnosť a výrazne červené zafarbenie. Vysušené hľuzy sa môžu zbaviť stoniek, alebo, ak sú určené na zviazanie do vencov, sa stonky ponechajú.

Subjekty, ktoré chcú produkovať cibuľu „Cipolla Rossa di Tropea Calabria“ s chráneným zemepisným označením, musia prísne dodržiavať špecifikáciu predloženú EÚ. S cieľom zaručiť sledovateľnosť a kontrolu a zachovanie kvality výrobku sa balenie musí vykonávať v oblasti uvedenej v bode 4.3.

4.6. Spojenie: Žiadosť o uznanie chráneného zemepisného označenia „Cipolla Rossa di Tropea Calabria“ je opodstatnená povesťou a známosťou výrobku, ktoré sa okrem iného dosiahli vďaka rôznym propagačným iniciatívam, ako dokazujú historické a bibliografické zdroje.

Cibuľa „Cipolla Rossa di Tropea Calabria“ je známa svojimi kvalitatívnymi a ogranoleptickými vlastnosťami, ako sú mäkkosť hľúz, sladkosť, výnimočná stráviteľnosť a veľmi nízky obsah siričitých látok, čo spôsobuje, že je málo štipľavá a ostrá, pričom zabezpečuje vysoký stupeň stráviteľnosti. Tieto vlastnosti umožňujú požívať cibuľu „Cipolla Rossa di Tropea Calabria“ aj v surovom stave v zaručene vyšších množstvách ako pri bežnej cibuli.

Rôzne historické a bibliografické zdroje pripisujú prinesenie cibule do povodia Stredozemného mora a do Kalábrie najprv Feničanom a potom Grékom. Cibuľa, veľmi cenená v stredoveku a v renesancii, považovaná za základný produkt obživy a miestneho hospodárstva, sa vymieňala na mieste, predávala a po mori vyvážala do Tuniska, Alžírska a Grécka. V spisoch mnohých cestovateľov, ktorí prišli do Kalábrie v rokoch 1700 až 1800 a navštívili tyrhénske pobrežie od Pizza po Tropeu, sa spomínajú zvyčajné červené cibule. Cibuľa bola odjakživa súčasťou potravy poľnohospodárov a miestnej výroby; už cestovateľ po Kalábrii Dr. Albert zostal pri návšteve Tropey v roku 1905 prekvapený chudobou vidiečanov, ktorí jedli iba cibuľu. V prvých rokoch 20. storočia sa pestovanie cibule z Tropea presúva z malých záhrad a rodinných záhradiek a začína sa pestovať vo veľkom; v roku 1929 vodovod vo Valle Ruffa umožnil zavlažovanie a zvýšenie produkcie, ako aj zlepšenie kvality. Výrobok sa v bourbonskom období vo veľkej miere rozširuje smerom na trhy severnej Európy, pričom sa rýchlo stáva vyhľadávaným a ceneným, ako sa uvádza v štúdií o Kalábrii z roku 1901, v ktorom sa dokonca opisuje tvar hľuzy a červené predĺžené cibule z Kalábrie. Prvé a usporiadané štatistické údaje o pestovaní cibule sa uvádzajú v Enciclopedia agraria Reda (1936 – 1939). Jedinečné tovarové vlastnosti, ktoré výrobok preslávili na vnútroštátnej úrovni a najmä historická a kultúrna hodnota v príslušnej oblasti, ešte dnes živá a prítomná v postupoch pestovania, v kuchyni, každodenných idiomatických výrazoch a folklórnych prejavoch, viedli k tomu, že sa samotný výrobok často napodobňoval a označenie falšovalo.

Cibuľa „Cipolla Rossa di Tropea Calabria“ sa pestuje na piesočnatej alebo prevažne piesočnatej, stredne ťažkej pôde hlinitej alebo bahennej textúry, ktorá sa nachádza pozdĺž pobrežia alebo riek a potokov, náplavového pôvodu, ktorá aj keď je štrkovitá, neobmedzuje vývoj a rast hľúz. Pobrežné pôdy sú vhodné na pestovanie skorej konzumnej cibule, pôdy vo vnútrozemí, hlinité a jemne hlinité, sú vhodné pre neskorú cibuľu na uskladnenie. Červenú cibuľu možno dnes tak ako v minulosti nájsť v rodinných záhradkách, ako aj rozsiahlych záhradách, na vidieku, v strave a miestnych jedlách a v tradičných receptoch.

Pôdno-klimatické vlastnosti referenčného územia umožňujú dopestovanie výrobku vysokej kvality, jedinečného svojho druhu, ktorý je známy na celom svete.

4.7. Kontrolný orgán:

Názov: Associazione Italiana Agricoltura Biologica (A.I.A.B.) Adresa: via Piave, 14 I-00187 Roma Telefón: — Fax: — E-mail: —

4.8. Označenie: Pri uvedení na trh musia byť cibule označené „Cipolla Rossa di Tropea Calabria“ CHZO balené takto: cibuľky sú zviazané do zväzkov a vložené do kartónových, umelohmotných alebo drevených škatúľ, pripravené na predaj; konzumná cibuľa sa balí do balíčkov s hmotnosťou 5 – 8 kg, uložených v debničkách alebo škatuliach. Cibuľa na uskladnenie sa balí do vriec alebo škatúľ s rôznou hmotnosťou až do 25 kg. Počet kusov vo venci je nezávisle od priečneho priemeru minimálne 6 hľúz a rovnaké balenia musia mať jednotný počet a hmotnosť. Na obaloch sa musí uviesť nápis „Cipolla Rossa di Tropea Calabria“ CHZO spolu s označením druhu „lahôdková cibuľka“, „konzumná cibuľa“, „cibuľa na uskladnenie“ a obchodnou známkou. Na obaloch sa musí uviesť aj meno, obchodný názov a adresa výrobcu a prípadnej baliarne výrobku, ako aj čistá pôvodná hmotnosť. Obchodnú známku tvorí bralo v Tropea, na ktorom sa týči benediktínska svätyňa svätej Márie z ostrova. Podrobné údaje týkajúce sa obchodnej známky sú uvedené v špecifikácii výroby.

Výrobky, na ktorých prípravu sa používa cibuľa „Cipolla Rossa di Tropea Calabria“ CHZO, sa môžu aj po opracovaní a spracovaní uviesť na trh v obaloch, na ktorých sa uvádza odkaz na dané chránené zemepisné označenie bez zobrazenia loga Spoločenstva pod podmienkou, že:

výrobok s chráneným zemepisným označením, osvedčený ako taký, predstavuje výhradnú zložku tovarovej kategórie,

používateľov výrobku s chráneným zemepisným označením oprávnili vlastníci práva duševného vlastníctva poskytnutého na základe registrácie CHZO, ktorí sú združení v združení, ktoré ministerstvo poľnohospodárstva poverilo ochranou. Toto poverené združenie zabezpečí aj ich zapísanie do príslušných zoznamov a dohľad nad správnym používaním chráneného zemepisného označenia. Ak neexistuje združenie poverené ochranou, tieto funkcie bude plniť ministerstvo poľnohospodárstva, potravinárstva a lesníctva, ako vnútroštátny orgán poverený vykonávaním nariadenia (ES) č. 510/2006.

Nevýhradné používanie chráneného zemepisného označenia podľa platných právnych predpisov umožňuje iba jeho uvedenie medzi prísadami výrobku, ktorý ich obsahuje, alebo do ktorého boli spracované alebo zapracované.

(1) Ú. v. EÚ L 93, 31.3.2006, s. 12.